Tegniese ontleding: Hou Capitec se tekens dop | Netwerk24
Deur Frans de Klerk en Christelle de Klerk 10 Februarie 2020 05:00
Capitec Bank is 'n Suid-Afrikaanse kleinhandelsbank. Sy resultate vir die ses maande geëindig 31 Augustus 2019 wys 'n 20%-styging in sy wesensverdienste per aandeel.
Capitec se wesensverdienste per aandeel het vir die halfjaar tot einde Augustus met 20% gestyg.
Sy dividend per aandeel het ook met 20% gestyg en die dividendopbrengs van die aandeel staan tans op 1,08%. Die aandeel se prysverdiensteverhouding is 27. Hy het tans 10,5 miljoen aktiewe kliënte.
Die Williams-persentasiereeksaanwyser bevestig dat die aandeel uit die oorverkoopte vlakke opgestaan het. Wanneer die -50-vlak in 'n steun verander, kan ons aanvaar dat die momentum na bo kan toeneem.
Die dalende wig (positief) is bevestig bo lyn A (R1 364,02). Die volle teiken van die formasie is R1 440 indien dit wel uitspeel.
'n Massiewe dubbelhoogte (waarskuwing) is sigbaar, wat bevestig sal word wanneer lyn B (R1 361) in 'n weerstand verander. Indien die formasie sou uitspeel, is die moontlike teiken R1 222.
'n Dubbelhoogte-formasie word gevorm wanneer twee of meer weerstandslyne (pieke) naby aan mekaar getoets word. Met ander woorde, die vorige hoogtepunt kon nie verbygesteek word nie.
Die twee pieke word geskei deur die laagste prys wat in 'n vallei lê. As die prys weer daal tot laer as die laagste punt in die vallei, is die formasie bevestig. Dit lei gewoonlik tot winsneming.
Bo R1 495 sal die waarskuwing van die dubbelhoogte van die tafel wees, wat beteken ons kan dan aanneem dat die momentum na bo kan toeneem.
Neem kennis van hoe naby lyn A, lyn B en die 100-dae- bewegende gemiddelde (R1 389,60) aan mekaar is. Dit beklemtoon die belangrikheid van hierdie vlakke. Bo dié vlakke kan ons aanneem dat die optimisme kan voortduur en onder die vlakke sal beleggers en spekulante asem ophou.
Spekulante: Koop of oorweeg 'n langposisie bo R1 390,20, maar gebruik R1 324,36 as keerverlies om kapitaal te beskerm. Die moontlike teikens na bo is: R1 408,60; R1 418,10; R1 425,70; R1 433,40; R1 444,40; en R1 458,30.
Medium- tot langtermynbeleggers: Die eerste teken dat die langtermynsentiment teenoor die aandeel na positief kan draai, is wanneer die 100-dae- bewegende gemiddelde (R1 389,60) in 'n steun verander en bly.